Michael Barne

Michael «Mik» Barne (født 15. oktober 1877 i Sotterley i Suffolk, England, død 31. mai 1961) var en britisk sjømann som deltok på Discovery-ekspedisjonen 1901–1904 under ledelse av Robert F. Scott. Han var den lengst gjenlevende av ekspedisjonsmedlemmene.

Barne var sønn av Frederick Barne og hustru Lady Constance Adelaide Seymour, datter av Francis Seymour, femte marki av Hertford. Hans far var parlamentsmedlem for East Suffolk. Han tok utdanning ved Stubbington School som forberedelse til å gå inn i Royal Navy. I 1893 startet han sin tjeneste som kadett, og i 1898 gikk han over i tjeneste som offiser på HMS «Porcupine».

Fra 1901 deltok han som fenrik i Robert F. Scotts første ekspedisjon til Antarktis, Discovery-ekspedisjonen. Til tross for at han pådro seg forfrysninger, skrev Barne ned rikelig med notater i løpet av de tre årene ekspedisjonen pågikk, både om generelle forhold og sine spesialfelt, magnetometri og dybdelodding. Scott verdsatte høyt hans evne til å roe gemyttene når stemningen ble anspent.

Barne Inlet, en 29 km bred vik på vestre side av Rossbarieren som han oppdaget, er oppkalt etter ham. I tillegg er Barnebreen og Cape Barne ved McMurdo-sundet oppkalt etter ham.

Han ble tildelt den britiske Polarmedaljen for sin deltakelse i Discovery-ekspedisjonen.

Referanser 

Britiske polfarere
Personer fra distriktet East Suffolk i Suffolk
Artikler i Antarktis-prosjektet